ജാഗ്രത വേണം, സമാധാനം പുലര്ത്തണം ഹിന്ദു വിരുദ്ധ കലാപത്തില് ബംഗ്ലാദേശിന്റെ അതിര്ത്തി ജില്ലകള്ക്ക് മുന്നറിയിപ്പുമായി ബംഗാള് സര്ക്കാര് ധാക്ക: ബംഗ്ലാദേശുമായി അതിര്ത്തി പങ്കിടുന്ന ജില്ലകളില് ജാഗ്രത നിര്ദേശം നല്കി ബംഗാള് സര്ക്കാര്. ബംഗ്ലാദേശില് ഹിന്ദു വിരുദ്ധ കലാപം ശക്തമാകുന്ന സാഹചര്യത്തിലാണ് ബംഗാള് സര്ക്കാര് മുന്നറിയിപ്പ് നിര്ദേശം നല്കിയിരിക്കുന്നത്. സംസ്ഥാനത്തെ എല്ലാ ജില്ലകളിലും സര്ക്കാര് ജാഗ്രത നിര്ദേശം നല്കിയിട്ടുണ്ട്. സ്ഥിതിഗതികള് വഷളാക്കുന്ന സാഹചര്യങ്ങളില് നിന്ന് മാറി നില്ക്കണമെന്നും സര്ക്കാര് അറിയിച്ചിട്ടുണ്ട്. ജില്ല ഭരണകൂടങ്ങള്ക്കാണ് സര്ക്കാര് നിര്ദേശം നല്കിയിരിക്കുന്നത്. ആഘോഷങ്ങളുടെ സമയമായതിനാല് അതിര്ത്തിയിലുള്ള എല്ലാ ജില്ലകളും നിയമങ്ങള് പാലിക്കപ്പെടുന്നുണ്ടെന്ന് ഉറപ്പ് വരുത്തണമെന്നും സര്ക്കാര് നിര്ദേശിച്ചിട്ടുണ്ട്. വ്യാജ വാര്ത്തകള് പ്രചരിപ്പിക്കുന്നവര്ക്കെതിരെ കര്ശന നടപടി എടുക്കുമെന്ന് പോലീസ് ഉദ്യോഗസ്ഥരും വ്യക്തമാക്കിയിട്ടുണ്ട്. ബംഗാളിലും ദസറ, ദീപാവലി ആഘോഷങ്ങള് പുരോഗമിക്കുകയാണ്. മതസാമുദായിക ഐക്യം തകര്ക്കുന്ന ഒരു പ്രവര്ത്തനങ്ങളും അംഗീകരിക്കില്ലെന്നും സര്ക്കാര് അറിയിച്ചിട്ടുണ്ട്. ബംഗ്ലാദേശിലെ മതസാമുദായിക ഐക്യം ഏത് വിധേനയും സംരക്ഷിക്കുമെന്ന് ബംഗ്ലാദേശ് പ്രധാനമന്ത്രി ഷെയ്ഖ് ഹസീനയും ആഭ്യന്തരമന്ത്രി അസദുസമന് ഖാന് കമലും പറഞ്ഞിരുന്നു. സംഭവത്തെക്കുറിച്ചുള്ള അന്വേഷണം പുരോഗമിക്കുന്നുണ്ടെന്നും, കുറ്റക്കാര്ക്കെതിരെ ശക്തമായ നടപടി സ്വീകരിക്കുമെന്നും ഇരുനേതാക്കളും വ്യക്തമാക്കിയിട്ടുണ്ട്. രാജ്യത്തെ മത ന്യൂനപക്ഷങ്ങള്ക്കും ഭൂരിപക്ഷത്തിനും ഒരേ പോലെ സംരക്ഷണമുണ്ടാകുമെന്നും ഇവര് അറിയിച്ചിട്ടുണ്ട്. ധാക്കയില് നിന്ന് 100 കിലോമീറ്റര് അകലെ കുമില്ലയിലാണ് ദുര്ഗാപൂജ പന്തലുകള്ക്ക് നേരെ ഇസ്ലാമിക തീവ്രവാദികള് ആദ്യം ആക്രമണം അഴിച്ചു വിട്ടത്. മതനിന്ദ നടന്നുവെന്ന് ആരോപിച്ചായിരുന്നു ആക്രമണം. പ്രദേശത്തെ ഹിന്ദു ക്ഷേത്രങ്ങളും വിഗ്രഹങ്ങളും ഹിന്ദുക്കളുടെ വീടുകളും അക്രമികള് നശിപ്പിച്ചു. അഞ്ച് പേരാണ് ഭീകരാക്രമണത്തില് കൊല്ലപ്പെട്ടത്. നിരവധി പേര്ക്ക് പരിക്കേറ്റിട്ടുണ്ട്. സംഭവത്തില് 100ഓളം പേരെ അറസ്റ്റ് ചെയ്തിട്ടുണ്ട്. അക്രമികളില് നാല് പേരെ പോലീസ് വെടിവച്ച് വീഴ്ത്തുകയും ചെയ്തു.